L-Ewroparlamentari Laburista Marlene Mizzi nħatret mill-grupp tas-Soċjalisti u Demokratiċi bħala rapporteur u kelliema fuq ir-rapport tal-Kumitat tal-Petizzjonijiet dwar l-attivitajiet annwali tal-Ombudsman Ewropew. Fi stqarrija Mizzi qalet li kull sena l-Ombudsman Ewropew iżid s-setgħat ta’ supervizjoni tiegħu u jevalwa l-każijiet ta’ amministrazzjoni ħazina fis-sena ta’ qabel, fuq liema bażi, imbagħad, l-Ombudsman jipprovdi rakkomandazzjonijiet biex titejjeb il-fiduċja taċ-ċittadini fis-servizz ċivili tal-Unjoni Ewropea. Fir-Rapport Annwali għas-sena 2013, l-Ombudsman Ewropew enfasizza l-importanza tat-trasparenza, il-kunflitt ta’ interessi, il-parteċipazzjoni taċ-ċitaddini fil-proċess tat-teħid tad-deciżjonijiet tal-Unjoni Ewropea u d-drittijiet fundamentali bħala t-tħassib bażiku għaċ-ċittadini Ewropej. Marlene Mizzi qalet li huwa dejjem unur li tinħatar bħala Rapporteur mill-grupp politiku tiegħek, b’mod partikolari fuq kwistjoni daqshekk important għaċ-ċittadini. Qalet li l-Ombudsman Ewropew huwa l-għassies ta’ amministrazzjoni tajba, billi jagħmel ċert li l-istuzzjonijet tal-Unjoni Ewropea jaħdmu tajjeb u jirrispettaw d-drittijiet taċ-ċittadini. “Bħala Rapporteur, ser nagħmel l-almu tiegħi biex nizgura li t-tħassib u l-ilmenti taċ-ċittadini jkunu kompletament integrati fil-ħidma tal-Ombudsman Ewropew u tal-istituzzjonijiet Ewropej kollha,” qal Mizzi. Dan huwa l-ewwel inkarigu uffiċjali mogħti lil Marlene Mizzi mill-elezzjonijiet Ewropej ta’ Mejju 2014, iżda hi diġa’ kellha esperjenza vasta ta’ bosta rapporti matul il-leġizlatura li għaddiet.